**Ingeborg Markussen** (1906–2001) var Norges første kvinnelige rørleggermester.

Hun var gift med rørleggermester P.Markussen, sammen drev de Rørleggerforr. Sanitær i Drammen. Firmaet var et tradisjonsrikt rørleggerfirma startet 19. januar 1919. Da P.Markussen døde i 1958 fortsatte Ingeborg driften av firmaet med ca. 30 ansatte rørleggere. Hun drev på en innleid rørleggermesters papirer i flere år, men fikk etterhvert beskjed om at hun selv måtte søke autorisasjon for å fortsette driften. Autorisasjon forutsatte et svennebrev som rørlegger, noe Ingeborg som da var godt ut i 50-årene ikke hadde. Da hun søkte autorisasjon i 1967, 61 år gammel, hadde hun i utover middelskole og handelsskole også handelsbrev, svennebrev som rørlegger og håndverksbrev. Til sammenligning fikk vi den første kvinnelige tømrer med svennebrev i 1978.[] Markussen kan helt klart kalles en gründer og foregangskvinne.[]

Markussen opplevde mye motstand og sa selv hun måtte «kjempe med mannfolka».[] Hun fikk ikke gå på rørleggerlinjen i Drammen, men på Tønsberg Yrkesskole var hun velkommen og der gikk hun hver dag i ett år sammen med 16-17 år gamle gutter. Etter dette året gikk hun på «lærlingeskolen» to dager i uken for blant annet å lære seg tegning og mer fagteori. Da hun endelig nådde sitt mål om å få drive rørleggerbedriften sin ble hun kjendis over natta. Alle aviser i hele Norge skrev om «Rørleggermesterinnen».[] På 1970-tallet var hun på TV i et Erik Bye-program som het *Callevaduville*. Markussen drev rørleggerfirmaet Sanitær til hun var nesten 80 år. 

Under VVS-dagene høsten 2016 ble Markussen hedret for sin pionervirksomhet som kvinne i rørbransjen ved at et nettverk for kvinner i rørbransjen ble opprettet.

Referanser
----------

1. 1 2   Slekt og Datas Gravminnebase, «Minneside basert på bilder og gravminnedata for Ingeborg Markussen, (04.juni 1906 - 06.februar 2001).», besøkt 14. januar 2024[Hentet fra Wikidata]
2. ↑  Sverre Lenæs (1964-03-07). «55-rig Drammensfrue blir rørlegger». *Dagbladet 1964.03.07*. Oslo. s. 4.
3. ↑  Privattelegram til Dagbladet (1969-01-24). «a'Ingeborg lot seg ikke knekke. Ingeborg Markussen - Norges eneste kvinnelige rørlegger tok mesterbrevet 62 år gammel.». *Dagbladet 1969.01.24*. Oslo. s. 4.
4. ↑  Anonym (1969-04-28). «Drammensfrue er blitt rørleggermester. Fikk mester- og svennebrev 62 år gammel.». *Aftenposten 1969.04.28*. Oslo. s. 48.
5. ↑  Anonym (1969-05-02). «Rørleggermesteren? Dessverre - Hun er ute på jobb!». *VG 1969.05.02*. Oslo. s. 36.
6. ↑  Liv Berg (1970-09-28). «Var 61 år da hun tok mesterbrevet. Vår eneste kvinnelige rørlegger!». *Harstad Tidende 1970.09.28*. Harstad. s. 8.
7. ↑  Lone Hansen (1979-05-11). «72-årig rørleggermester tar gjerne Randi i lære.». *Dagbladet 1979.05.11*. Oslo. s. 14.
8. ↑  Norhild Midtbø (1988-08-06). «Rørleggermesterinnen». *Arbeiderbladet 1988.08.06*. Oslo. s. 11.
9. ↑  «Dødsannonse». *Fædrelandsvennen 1958.10.20*. Kristiansand. 1958-10-20. s. 9.
10. ↑  Arne Kongsnes (12. juni 2017). «Ny fadder- og mentorordning for jenter». *Rørfag – fagbladet for rørleggere*. Besøkt 7. april 2019.

Eksterne lenker
---------------

* 
* SAMLING 8 MARS 2018
* Styret i INGEBORG NETTVERKET
* Rørentreprenørene Norge Arkivert 27. april 2018 hos Wayback Machine.
* FØRSTE SAMLING I INGEBORG-NETTVERKET